P. Farkas, poslanec: (2005-07-01):
Každoročne Národná rada Slovenskej republiky podľa zákona o združovaní v politických stranách a politických hnutiach prerokúva takpovediac informáciu o predložení výročných finančných správ politických strán a politických hnutí. Náš výbor robí to na základe uznesenia Národnej rady Slovenskej republiky ešte z roku 2000. A vychádzajúc z toho, že je v platnosti nový zákon o združovaní v politických stranách a politických hnutiach, dneska by sme navrhli ďalšie uznesenie pre riešenie toho istého problému, v zmysle nového zákona o politických stranách aby sme poverili uznesením Národnej rady Slovenskej republiky výbor pre financie, rozpočet a menu vykonať tieto právomoci v mene Národnej rady. Náš výbor rokoval dvakrát konkrétne o predbežnej informácii o výročných finančných správach. Tretie kolo bolo potom a v ňom sme odsúhlasili túto informáciu, ktorú máte pred sebou. Dňa 29. apríla na základe uznesenia nášho výboru potom som oznámil ministerstvu financií, že môže vyplatiť ročnú splátku štátneho príspevku na rok 2005 všetkým politickým stranám, ktoré sú zastúpené v parlamente Národnej rady, a príspevok na činnosť ešte dvom stranám, ktoré sa nedostali do parlamentu, ale prekročili 2 % vo voľbách v roku 2002. Vznikol tu ohľadne tejto otázky ďalší problém, že od tej doby sa zrušila Pravá Slovenská národná strana. Vyžiadal som stanovisko ministerstva vnútra na túto vec, ako aj stanovisko ústavnoprávneho výboru z právnického pohľadu. Obdržal som stanovisko pána ministra vnútra, ktoré máte tlmočené, a zo strany ústavnoprávneho výboru do dnešného dňa sme nedostali odpoveď. Výbor na svojom ďalšom zasadnutí 14. júna 2005 prerokoval celkovú informáciu o predložení výročných finančných správ politických strán a politických hnutí a v prijatom uznesení č. 633 konštatoval, že zo 114 registrovaných subjektov 64 politických strán a politických hnutí správu predložilo, 11 politických strán a politických hnutí správu nepredložilo, teda predložilo po termíne, 17 ich správu nepredložilo a 22 politických strán má zaregistrovaných na ministerstve financií nesprávnu adresu. Keď sme vykonali analýzu už spomenutých 64 predložených správ, zistili sme, že to je len 56 % z celkového počtu, ale zároveň z predložených správ 29 politických strán a hnutí nevykázalo za rok 2004 žiadny príjem a výdaj finančných prostriedkov a že zároveň nevlastnia ani hnuteľný, ani nehnuteľný majetok. Z celkového počtu to predstavuje viac ako 25 % a z predložených správ to predstavuje viac ako 43 %, teda sú to strany nečinné. Z prehľadu nám vyplynulo, že len 35 subjektov malo pohyb na svojej príjmovej a výdavkovej strane účtovných dokladov. Z celkového počtu zaregistrovaných strán a hnutí to predstavuje len 30-percentnú funkčnosť za celú Slovenskú republiku. Teda je predpokladom, že nový zákon o politických stranách a politických hnutiach bude riešiť aj tento problém a strany, ktoré nebudú mať zaktualizované zoznamy a adresy, v registri ministerstva vnútra budú môcť vyškrtnúť zo zoznamu politických strán a politických hnutí. Vážené dámy poslankyne, vážení páni poslanci, to bola taká veľmi krátka informácia. Ďakujem vám pekne za pozornosť a žiadam vás potom o podporu dvoch návrhov uznesení, ktoré máte v informácii. V rámci toho prvého uznesenia budeme hlasovať o tom, že berieme na vedomie túto informáciu, a v rámci druhého uznesenia potom poverujeme výbor pre financie, rozpočet a menu vykonávaním ďalej týchto právomocí, o ktorých som hovoril. Ďakujem vám pekne.